BEGRUNDELSE

Marokko har knowhow inden for rumteknologi og -applikationer. Marokko ønsker at udvikle anvendelsen af satellitradionavigation på sit territorium og i den omkringliggende region (det vestlige Middelhav og Vestafrika) med fokus på applikationer, der er specifikke for denne region.

Marokkanske og europæiske virksomheder har i flere år haft et industrielt samarbejde i rumsektoren, hvilket har givet et solidt grundlag for en udbygning af samarbejdet på dette område, som har stor betydning for begge parter.

Kontakterne vedrørende Marokkos deltagelse i Galileo-programmet indledtes den 24. marts 2004 på et møde mellem den marokkanske minister for offentlige arbejder og transport og generaldirektøren for energi og transport i Europa-Kommissionen. Efter en række bilaterale konsultationer skrev ministeren den 13. oktober endnu et brev til generaldirektøren, hvori han bekræftede Marokkos vilje til at indgå en samarbejdsaftale med Det Europæiske Fællesskab om det civile radionavigationssatellitsystem.

Europa-Kommissionen har på grundlag af et forhandlingsmandat fra Rådet, som blev vedtaget den 21. april 2005, ført forhandlinger og paraferet aftalen med de marokkanske myndigheder den 8. november 2005. Aftalen blev underskrevet den 12. december 2006 i henhold til Rådets afgørelse om bemyndigelse til undertegnelse af 27. november 2006.

De samarbejdsområder inden for satellitnavigation og tidsbestemmelse, der er omfattet af aftalen, er videnskabelig forskning, industriel produktion, uddannelse, anvendelser, udvikling af tjenester og markeder, handel, frekvensspørgsmål, integritetsspørgsmål, standardisering og certificering. Aftalen forventes at styrke de fælles aktiviteter i disse sektorer til gavn for parternes borgere, virksomheder og forskningsmiljøer. Det skal bemærkes, at aftalen ikke har finansielle virkninger for Den Europæiske Unions budget.

Marokko, som er et land, der er omfattet af den europæiske naboskabspolitik, har ret til associering til det nye rammeprogram for forskning og innovation (Horisont 2020). Landet har desuden indgået en aftale om videnskabeligt og teknisk samarbejde med EU. Dette giver Marokko et godt potentiale for at bidrage til GNSS-relateret forskning inden for rammerne af EU's programmer for forskning og innovation.

Under hensyntagen til aftalen er EU og Marokko i færd med at indgå en hensigtserklæring om samarbejde inden for GNSS, som bekræfter deres ønske om at fremme deres samarbejde på dette område og den intensive brug af de tjenester, som de europæiske GNSS-programmer i Middelhavsområdet giver.

Signatarmedlemsstaterne har afsluttet deres respektive interne procedurer vedrørende aftalens ikrafttræden.

Bulgarien og Rumænien vil blive aftalepartnere ved indgåelse af en protokol i overensstemmelse med artikel 6, stk. 2, i akten om Republikken Bulgariens og Rumæniens tiltrædelsesvilkår samt om tilpasning af de traktater, som Den Europæiske Union bygger på.

Kroatien vil blive aftalepartner ved indgåelse af en protokol i overensstemmelse med artikel 6, stk. 2, i akten om Republikken Kroatiens tiltrædelsesvilkår samt om tilpasning af traktaten om Den Europæiske Union, traktaten om Den Europæiske Unions funktionsmåde og traktaten om oprettelse af Det Europæiske Atomenergifællesskab.

Rådet anmodes om at vedtage følgende forslag til en afgørelse om indgåelse af aftalen på Den Europæiske Unions vegne efter Europa-Parlamentets godkendelse.

2013/0414 (NLE)

Forslag til

RÅDETS AFGØRELSE

om indgåelse af en samarbejdsaftale om et civilt globalt satellitnavigationssystem (GNSS) mellem Det Europæiske Fællesskab og dets medlemsstater og Kongeriget Marokko

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 172 sammenholdt med artikel 218, stk. 6, litra a),

under henvisning til forslag fra Europa-Kommissionen,

under henvisning til Europa-Parlamentets godkendelse[1], og

ud fra følgende betragtninger:

(1) Rådet bemyndigede den 21. april 2005 Kommissionen til at indlede forhandlinger med Marokko om indgåelse af en samarbejdsaftale om et civilt globalt satellitnavigationssystem (GNSS).

(2) I overensstemmelse med Rådets afgørelse 10717/06 af 27. november 2006 blev samarbejdsaftalen om et civilt globalt satellitnavigationssystem (GNSS) (i det følgende benævnt "aftalen") mellem Det Europæiske Fællesskab og dets medlemsstater og Kongeriget Marokko undertegnet den 12. december 2006.

(3) Denne aftale giver mulighed for et tættere samarbejde med Marokko på området satellitnavigation. Aftalen vil implementere en række elementer i de europæiske satellitnavigationsprogrammer.

(4) Aftalen bør godkendes på vegne af Den Europæiske Union –

VEDTAGET DENNE AFGØRELSE:

Artikel 1

Samarbejdsaftalen om et civilt globalt satellitnavigationssystem (GNSS) mellem Det Europæiske Fællesskab og dets medlemsstater og Kongeriget Marokko godkendes hermed på Unionens vegne.

Teksten til aftalen er knyttet til denne afgørelse.

Artikel 2

Formanden for Rådet udpeger den person, som på Unionens vegne er beføjet til at afgive den meddelelse, der er omhandlet i aftalens artikel 18, stk. 1, med henblik på at udtrykke Den Europæiske Unions samtykke til at blive bundet af aftalen, og meddeler følgende:

"Som følge af Lissabontraktatens ikrafttræden den 1. december 2009 er Den Europæiske Union trådt i stedet for og har efterfulgt Det Europæiske Fællesskab, og fra den dato udøver den alle Det Europæiske Fællesskabs rettigheder og påtager sig alle dets forpligtelser. Henvisninger i aftalen til "Det Europæiske Fællesskab" gælder derfor som henvisninger til "Den Europæiske Union"".

Artikel 3

Denne afgørelse træder i kraft på dagen for vedtagelsen. Den offentliggøres i Den Europæiske Unions Tidende.

Udfærdiget i Bruxelles, den […].

På Rådets vegne

Formand

[1] Godkendelse givet den [… 201.].